Eveniment

Cu o creştere economică în 2017 de 4,4% estimată de Comisia Europeană (5,2% este estimarea de creştere a guvernului român), România ar putea depăşi în acest an PIB-ul Cehiei şi pe cel al Greciei, apropiindu-se încă puţin de cel al Portugaliei.

Cele patru ţări au avut anul trecut un PIB la diferenţă de câteva miliarde de euro unul de celălalt – 169,5 mld. euro România, 174,4 mld. euro Cehia, 175,8 mld. euro Grecia şi 185 mld. euro Portugalia – cu precizarea că Cehia, Grecia şi Portugalia au o populaţie la jumătate faţă de cea a României şi suprafeţe mult mai mici.

Bugetul pe 2017 al României este construit pe o creştere economică de 5,2%, PIB-ul nominal aniticipat fiind de 815 mld. lei (181 mld. euro), cu un deflator de 2,2%, la un curs de schimb de 4,46 lei/euro. Creşterea prognozată de guvern este prea optimistă, în opinia Comisiei Europene, care anticipează totuşi un avans al PIB-ului României de 4,4% în acest an, cel mai mare din UE. Creşterea economică de 4,8% pe care România a avut-o în 2016 a fost, de asemenea, cea mai mare din uniune. Anul acesta, potrivit Comisiei Europene, economia Cehiei ar urma să crească cu 2,6%, cea a Greciei cu 2,7% şi cea a Portugaliei cu 1,6%. Anul 2017 ar urma să fie al cincilea an în care economia României creşte cu peste 3%. Astfel, PIB-ul României a ajuns a­proa­pe de 170 mld. euro anul trecut, la o diferenţă de sub 5 mld. euro faţă de PIB-ul Cehiei, de exemplu. Diferenţa de PIB dintre România şi Cehia s-a redus de la 13 miliarde de euro în 2007 la 6,3 mld. euro în 2014, 7 mld. euro în 2015 şi 4,9 mld. euro anul trecut. PIB-ul Ro­mâniei a însemnat anul trecut doar 1,1% din PIB-ul UE, de 14.820 mld. euro, fiind aproape de cel al Por­tuga­liei, Greciei şi Cehiei şi înaintea celui al Ungariei (PIB de 112,3 mld. euro, reprezentând 0,8% din PIB-ul UE).

Peste o cincime din PIB-ul Uniunii este făcută de Germania - 3.132 mld. euro în 2016.

În 2016 Germania a făcut 21,1% din PIB-ul UE, urmată de Marea Britanie cu 16% (2.366 mld. euro), Franţa cu 15% (2.225 mld. ero), Italia cu 11,3% (1.672 mld. euro) şi Spania cu 7,5% din economia Uniunii (1.113 mld. euro). Cu un PIB de 169,5 mld. euro în 2016 România este pe locul 17 în UE în funcţie de PIB. Problema României este că această creştere este neuniformă la nivelul ţării, de cea beneficiind regiunile deja aflate în frunte, din punctul de vedere al nivelului de trai.